શ્રાદ્ધપક્ષમાં આજકાલ ગાય, કૂતરા અને કાગડા ઉપરાંત વડોદરાવાસીઓ મગર જમાડવાનું પુણ્ય પણ લઈ રહ્યાં છે. હા, કોકના વડીલો મગરનો અવતાર લઈ જમવા આવ્યા હોય એવું બની શકે. કૂતરા આમ તો હદના વિવાદ માટે જાણીતાં છે અને ભાદરવા મહિનામાં તો ખાસ કરીને પોતાની હદમાં કોઈ ઘુસે તે ચલાવી નથી લેતાં. આમ છતાં કુતરાઓએ મગરને ભગાડવા કોશિશ કરી હોય તેવું જાણવામાં નથી આવ્યું. સામે મુનસીટાપલી પણ મગર પકડવામાં ખાસ ઉત્સાહ દેખાડી નથી રહી. અમને લાગે છે મુનસીટાપલી મગરને એટલાં માટે નથી પકડતી જેથી કરીને રખડતાં કૂતરાની સમસ્યાનું સમાધાન વગર ખર્ચે આવી જાય. આવું થાય તો એ દિવસ દુર નથી કે અમદાવાદ શહેરના મેયર અને અધિકારીઓનું પ્રતિનિધિમંડળ વડોદરાની મુલાકાતે જાય. સંસ્કાર નગરી વડોદરા આમ તો લીલા ચેવડા અને ભાખરવડી પછી નવરાત્રી માટે પ્રખ્યાત છે. નવરાત્રીમાં જુદીજુદી રીતે ગરબા ગવાય છે જેમાં ઊભા ગરબા અને બેઠાં ગરબા હોય છે. નવરાત્રી જયારે સાવ નજીક છે ત્યારે આ વખતે વડોદરાના ગરબામાં નવા મગર સ્ટેપ ઉમેરાય એવી અપેક્ષા રખાઈ રહી છે. આ સ્ટેપ સુતાસુતાં થઈ શકશે. સદા નવા સ્ટેપ શોધતાં રહેતા ડાન્સ ક્લાસના ઉત્સાહી પ્રશિક્ષકો મગર પાસેથી પ્રેરણા લે તો એમાં કશું ખોટું પણ નથી. જોકે હાઈકોર્ટની સૂચના અનુસાર સમયસર ગરબા બંધ કરાવવા માટે પોલિસ રાત્રે બાર વાગે ગરબાસ્થળ પર મગર છૂટાં મુકવાનાં પ્રસ્તાવ પર વિચારણા કરી રહી છે તે ચિંતા જનક છે.